പ്രത്യേക സേവനങ്ങളും ഫീച്ചറുകളും
പ്രധാനമന്ത്രി ഗതി ശക്തി ദേശീയ മാസ്റ്റർ പ്ലാൻ സംബന്ധിച്ച ദ്വിദിന ദക്ഷിണ മേഖലാ ശിൽപശാലയ്ക്ക് കൊച്ചിയിൽ തുടക്കമായി
പ്രധാനമന്ത്രി ഗതിശക്തി ദേശീയ മാസ്റ്റർ പ്ലാൻ രാജ്യത്തുടനീളം ബഹു മാതൃക -ശൃംഖല കണക്റ്റിവിറ്റിക്കായി സംയോജിത ആസൂത്രണവും ഏകോപനത്തോടെയുള്ള നിർവഹണവും പ്രാപ്തമാക്കുന്നതായി ഡിപിഐഐടി സ്പെഷ്യൽ സെക്രട്ടറി.
കേരളത്തിന് 96 കോടി ഉൾപ്പെടെ ദക്ഷിണേന്ത്യൻ സംസ്ഥാനങ്ങൾക്ക് 784 കോടി രൂപ വിതരണം ചെയ്തു
കൊച്ചി : മാർച്ച് 10, 2023
പ്രധാനമന്ത്രി ഗതിശക്തി ദേശീയ മാസ്റ്റർ പ്ലാൻ , രാജ്യത്തുടനീളമുള്ള ബഹു മാതൃക - ശൃംഖല കണക്റ്റിവിറ്റിക്കായി സംയോജിത ആസൂത്രണവും ഏകോപനത്തോടെയുള്ള നിർവഹണവും പ്രാപ്തമാക്കുന്ന ഒരു പരിവർത്തനാത്മക സമീപനമാണെന്ന് ഡിപിഐഐടി സ്പെഷ്യൽ സെക്രട്ടറി ശ്രീമതി സുമിത ദവ്റ പറഞ്ഞു.
കേന്ദ്ര വാണിജ്യ വ്യവസായ മന്ത്രാലയത്തിന്റെ കീഴിലുള്ള വ്യവസായ-ആഭ്യന്തര വ്യാപാര പ്രോത്സാഹന വകുപ്പ്  പ്രധാനമന്ത്രി ഗതി ശക്തി ദേശീയ മാസ്റ്റർ പ്ലാൻ സംബന്ധിച്ച്  2023 മാർച്ച് 10-11 തീയതികളിൽ ദക്ഷിണ മേഖലയ്ക്കായി കൊച്ചിയിലെ മെറിഡിയനിൽ സംഘടിപ്പിക്കുന്ന ദ്വിദിന പ്രാദേശിക ശില്പശാലയോടനുബന്ധിച്ച് മാധ്യമങ്ങളോട് സംസാരിക്കുകയായിരുന്നു ശ്രീമതി സുമിത ദവ്റ. കേരളം, തമിഴ്നാട്, കർണാടക, തെലങ്കാന, ആന്ധ്രാപ്രദേശ് എന്നീ സംസ്ഥാനങ്ങളാണ് പങ്കെടുക്കുന്നത്.ആൻഡമാൻ & നിക്കോബാർ ദ്വീപുകൾ, പുതുച്ചേരി, ലക്ഷദ്വീപ്, ദാദ്ര ആൻഡ് നഗർ ഹവേലി, ദാമൻ & ദിയു എന്നിവയുൾപ്പെടെ അഞ്ച് കേന്ദ്രഭരണ പ്രദേശങ്ങളും ശിൽപശാലയിൽ പങ്കെടുക്കുന്നു.
പിഎംഗതി ശക്തി പദ്ധതിയുമായി ബന്ധപ്പെട്ട് മികച്ച സമ്പ്രദായങ്ങൾ പ്രദർശിപ്പിക്കുകയാണ് ഈ ശിൽപശാല സംഘടിപ്പിച്ചതിലൂടെ ലക്ഷ്യമിടുന്നതെന്ന് ശ്രീമതി സുമിത ദവ്റ പറഞ്ഞു. “സംസ്ഥാനങ്ങൾ അന്യോന്യം പ്രവർത്തനങ്ങളിൽ നിന്ന് പ്രചോദനം ഉൾക്കൊണ്ട് കൊണ്ട് പരസ്പരം പഠിക്കണമെന്നും ഇത് ലക്ഷ്യം വക്കുന്നു ,” എന്ന് അവർ കൂട്ടിച്ചേർത്തു
പിഎം ഗതിശക്തി ദേശീയ മാസ്റ്റർ പ്ലാൻ നടപ്പാക്കുന്നതിന്റെ നല്ല ഉദാഹരണമാണ് സമഗ്ര തുറമുഖ കണക്റ്റിവിറ്റി പദ്ധതിയെന്നും അവർ കൂട്ടിച്ചേർത്തു. ഏകദേശം 1,50,000 കോടി രൂപയുടെ 191 റോഡ്-റെയിൽ-പോർട്ട് കണക്റ്റിവിറ്റി പദ്ധതികൾ ഇതിൽ ഉൾപ്പെടുന്നു. അവ നിലവിൽ സാഗർമാല കണക്റ്റിവിറ്റി പദ്ധതിയായാണ് നടത്തുന്നത്. ഇതിനുപുറമെ, ഇൻഫ്രാസ്ട്രക്ചർ കണക്ടിവിറ്റി ഗ്യാപ്പ് പദ്ധതിക്ക് കീഴിൽ തുറമുഖങ്ങളുമായി ബന്ധപ്പെട്ട് 107 റോഡ്, റെയിൽ പദ്ധതികൾ തെരഞ്ഞെടുത്തിട്ടുണ്ട് . ഗതി ശക്തി പദ്ധതിയുടെ ഭാഗമായിരുന്ന അവ സാധ്യത പഠന ഘട്ടത്തിലായിരുന്നു.
മൂലധനച്ചെലവുകൾക്കായുള്ള സംസ്ഥാനങ്ങൾക്ക് പ്രത്യേക സഹായം നൽകുന്ന പദ്ധതിയുടെ രണ്ടാം ഘട്ട പ്രകാരം, 2022-23 സാമ്പത്തിക വർഷത്തിൽ സംസ്ഥാനങ്ങളിലെ പ്രധാനമന്ത്രി ഗതിശക്തിയുമായി ബന്ധപ്പെട്ട ചെലവുകൾക്കായി 5,000 കോടി രൂപ നീക്കിവച്ചിട്ടുണ്ട്. കേരളത്തിന് 96 കോടി ഉൾപ്പെടെ ദക്ഷിണേന്ത്യൻ സംസ്ഥാനങ്ങൾക്കായി മൊത്തം 784 കോടി രൂപ വിതരണം ചെയ്തതായി ശ്രീമതി സുമിതാ ദവ്റ അറിയിച്ചു.
ഇൻഡസ്ട്രീസ് ആൻഡ് നോർക്ക കേരള പ്രിൻസിപ്പൽ സെക്രട്ടറി ശ്രീ സുമൻ ബില്ല, റോഡ് ട്രാൻസ്പോർട്ട് ഹൈവേ മന്ത്രാലയത്തിലെ ചീഫ് എഞ്ചിനീയർ ശ്രീ സുദീപ് ചൗധരി, റെയിൽവേ ബോർഡ് ഇഡി  ശ്രീ കമലേഷ് ഗോസായി എന്നിവരും വാർത്താസമ്മേളനത്തിൽ പങ്കെടുത്തു.
രണ്ട് ദിവസത്തെ ശിൽപശാലയിൽ വിവിധ കേന്ദ്ര മന്ത്രാലയങ്ങളിലെയും വകുപ്പുകളിലെയും മുതിർന്ന ഉദ്യോഗസ്ഥർ പങ്കെടുക്കുന്നുണ്ട് . കേരളം, കർണാടക, ആന്ധ്രാപ്രദേശ്, തെലങ്കാന, തമിഴ്നാട്, ആൻഡമാൻ നിക്കോബാർ ദ്വീപുകൾ, പുതുച്ചേരി, ലക്ഷദ്വീപ്, ദാദ്ര ആൻഡ് നഗർ ഹവേലി, ദാമൻ ദിയു എന്നിവിടങ്ങളിൽ നിന്നുള്ള ഗവൺമെന്റ് പ്രതിനിധികളും ശിൽപശാലയിൽ പങ്കെടുക്കുന്നു .
സംസ്ഥാനങ്ങളുടെ അവതരണം എന്ന വിഭാഗത്തിൽ KSIDC, ADM, ശ്രീ രതീഷ് എസ്, KIIFB, കേരള പ്രോജക്ട് കൺസൾട്ടന്റ് ഡോ. ടോണി രാജൻ മാത്യു എന്നിവർ കേരളത്തിന്റെ മികച്ച സമ്പ്രദായങ്ങൾ പങ്കുവെച്ചു. ശബരിമല ഗ്രീൻഫീൽഡ് എയർപോർട്ട് പദ്ധതി ദേശീയ മാസ്റ്റർ പ്ലാനിൽ ഉൾപ്പെടുത്തിയിട്ടുണ്ടെന്നും അവർ വിശദമാക്കി.
അടിസ്ഥാന സൗകര്യ വികസനവും സാമൂഹിക മേഖലാ ആസൂത്രണവും സംബന്ധിച്ച ചർച്ചകൾ, പ്രധാനമന്ത്രി ഗതി ശക്തി പദ്ധതിയുടെ സമഗ്ര സമീപനത്തോടെയുള്ള സ്വീകരണം സംബന്ധിച്ച പ്രദർശനം, സംസ്ഥാന/ കേന്ദ്രഭരണ പ്രദേശങ്ങളുടെ മികച്ച പ്രവർത്തനങ്ങളുടെ പ്രദർശനം, സേവനങ്ങളുടെയും ഉപകരണങ്ങളുടെയും വിന്യാസവുമായി ബന്ധപെട്ട വിവിധ ലോജിസ്റ്റിക്സ് ഘടകങ്ങൾ പ്രദർശിപ്പിക്കുന്നതിനുള്ള ഏകീകൃത ലോജിസ്റ്റിക് ഇന്റർഫേസ് പ്ലാറ്റ്ഫോമിന്റെ  അവതരണം എന്നിവ ശിൽപശാലയുടെ ഒന്നാം ദിനം സംഘടിപ്പിച്ചു .
സുസ്ഥിര നഗരങ്ങൾ സൃഷ്ടിക്കുന്നതിനുള്ള സംസ്ഥാന ലോജിസ്റ്റിക് നയങ്ങളുടെ രൂപീകരണം,നിർവ്വഹണം, നിരീക്ഷണം എന്നിവയെക്കുറിച്ചുള്ള ചർച്ചകളോടൊപ്പം ദേശീയ ലോജിസ്റ്റിക് നയത്തിന്റെയും സമഗ്ര ലോജിസ്റ്റിക് ആക്ഷൻ പ്ലാനിന്റെയും പ്രധാന സവിശേഷതകളെക്കുറിച്ചുള്ള അവതരണവും ശിൽപശാലയുടെ രണ്ടാം ദിവസം സംഘടിപ്പിച്ചിട്ടുണ്ട്. തുറമുഖ കണക്റ്റിവിറ്റിയും തീരദേശ പദ്ധതികളും പഠിക്കാൻ കൊച്ചി തുറമുഖം സന്ദർശിക്കുന്നതും ദിനാചരണത്തിന്റെ ഭാഗമാണ്.
രാജ്യത്തുടനീളം ആസൂത്രണം ചെയ്യുന്ന അഞ്ച് മേഖലാ ശില്പശാലകളിൽ രണ്ടാമത്തേതാണ് കൊച്ചിയിലെ ശില്പശാല.2023 ഫെബ്രുവരി 20 ന് ഗോവയിലാണ് ആദ്യത്തെ പ്രാദേശിക ശിൽപശാല നടന്നത്. സംസ്ഥാന/കേന്ദ്രഭരണപ്രദേശങ്ങളുമായി സഹകരിച്ചാണ് വ്യവസായ-ആഭ്യന്തര വ്യാപാര പ്രോത്സാഹന വകുപ്പ് ഇവ സംഘടിപ്പിക്കുന്നത്. പിഎം ഗതിശക്തി ദേശീയ മാസ്റ്റർ പ്ലാനിന്റെ  പങ്കാളികളിൽ ഊർജസ്വലത നിറയ്ക്കാനും സമന്വയം സൃഷ്ടിക്കാനും ഇത് ലക്ഷ്യമിടുന്നു. സമഗ്ര ആസൂത്രണത്തിനായി സ്റ്റേറ്റ് ടെക്നിക്കൽ സപ്പോർട്ട് യൂണിറ്റുകളുടെ  സ്ഥാപന സംവിധാനം ശക്തിപ്പെടുത്തുന്നതിലും പ്രാദേശിക ശിൽപശാലകൾ ശ്രദ്ധ കേന്ദ്രീകരിക്കുന്നു. പിഎം ഗതിശക്തി ദേശീയ മാസ്റ്റർ പ്ലാൻ സ്വീകരിക്കുന്നതിലും നടപ്പിലാക്കുന്നതിലുമുള്ള പൊതുവായ വെല്ലുവിളികളും പ്രശ്നങ്ങളും തിരിച്ചറിയുക, പ്രധാനമന്ത്രി ഗതിശക്തി സ്വീകരിക്കുന്നതിനുള്ള ജില്ലാതല ആസൂത്രണ രൂപരേഖ സംബന്ധിച്ച ചർച്ചകൾ എന്നിവയും ശ്രദ്ധാകേന്ദ്രങ്ങൾ ആണ്
പിഎം ഗതിശക്തി ദേശീയ മാസ്റ്റർ പ്ലാനിന്റെ സമഗ്ര ആസൂത്രണത്തിനും പദ്ധതി നടത്തിപ്പിനുമായി 36 സംസ്ഥാന /കേന്ദ്രഭരണ പ്രദേശങ്ങളും എംപവേർഡ് ഗ്രൂപ്പ് ഓഫ് സെക്രട്ടറിമാർ , നെറ്റ്വർക്ക് പ്ലാനിംഗ് ഗ്രൂപ്പ് , ടെക്നിക്കൽ സപ്പോർട്ട് യൂണിറ്റ്  എന്നിവ രൂപീകരിച്ചിട്ടുണ്ട്.
(Visitor Counter : 43